Ericu950/Stoicheia-meter-silver huggingface dataset:
ὃ καὶ πολλοὺς ἀγνοοῦντας τὴν ἀλήθειαν ὑπονοεῖν ποιεῖ Παῦλον τὸν ἀπόστολον ἐνθάδε κεῖσθαι , μάλιστα δὲ τὰς γυναῖκας καὶ τοῦ δήμου τοὺς πλείους .
περὶ δὲ τὸν αὐτὸν τοῦτον χρόνον καὶ τὸ Μελετίου λείψανον διεκομίσθη εἰς Ἀντιόχειαν καὶ παρὰ τὴν θήκην Βαβύλα τοῦ μάρτυρος ἐτάφη .
λέγεται δὲ διὰ πάσης τῆς λεωφόρου κατὰ βασιλέως πρόσταγμα ἐντὸς τειχῶν εἰς τὰς πόλεις εἰσδεχθῆναι παρὰ τὸ νενομισμένον Ῥωμαίοις , ἀμοιβαδόν τε ὑπὸ ψαλμῳδίαις ταῖς κατὰ τόπον τιμώμενον ἕως Ἀντιοχείας διακομισθῆναι .
καὶ Μελέτιος μὲν τοιᾶσδε ἠξιώθη ταφῆς .
χειροτονεῖται δὲ ἀντ αὐτοῦ Φλαβιανὸς παρὰ τοὺς δοθέντας ὅρκους ·
ἔτι γὰρ Παυλῖνος τῷ βίῳ περιῆν .
ἐκ τούτου δὲ μεγίστη πάλιν ταραχὴ τὴν Ἀντιοχέων ἐκκλησίαν ἐπέλαβε , καὶ πλεῖστοι σφᾶς ἀπέσχισαν τῆς πρὸς Φλαβιανὸν κοινωνίας καὶ ὑπὸ Παυλίνῳ ἰδίᾳ ἐκκλησίαζον .
διεφέροντο δὲ τούτου χάριν πρὸς ἀλλήλους καὶ αὐτοὶ οἱ ἱερεῖς .
καὶ Αἰγύπτιοι μὲν καὶ Ἀράβιοι καὶ Κύπριοι ὡς ἐπὶ ἠδικημένῳ Παυλίνῳ ἠγανάκτουν , Σύροι δὲ καὶ Παλαιστῖνοι καὶ Φοίνικες , Ἀρμενίων τε καὶ Καππαδοκῶν καὶ Γαλατῶν καὶ τῶν πρὸς τῷ Πόντῳ οἱ πλείους τὰ Φλαβιανοῦ ἐφρόνουν .
οὐχ ἥκιστα δὲ ἐχαλέπαινον ὁ Ῥωμαίων ἐπίσκοπος καὶ πάντες οἱ πρὸς ἑσπέραν ἱερεῖς , καὶ Παυλίνῳ μὲν ὡς ἐπισκόπῳ Ἀντιοχείας τὰς συνήθεις ἔγραφον ἐπιστολάς , ἃς συνοδικὰς καλοῦσι , πρὸς δὲ Φλαβιανὸν σιωπὴν ἦγον , καὶ τοὺς ἀμφὶ Διόδωρον τὸν Ταρσοῦ καὶ Ἀκάκιον τὸν Βεροίας , τοὺς αὐτὸν χειροτονήσαντας , ἐν αἰτίᾳ ἐποιοῦντο καὶ ἀκοινωνήτους εἶχον .
ὥστε δὲ τὰ περὶ τούτων διαγνῶναι , ἔγραψαν αὐτοί τε καὶ Γρατιανὸς ὁ βασιλεύς , συγκαλοῦντες εἰς τὴν δύσιν τοὺς ἀπὸ τῆς ἀνατολῆς ἐπισκόπους .
κατὰ δὲ τοῦτον τὸν χρόνον τῶν ἀπὸ τῆς καθόλου ἐκκλησίας καταλαμβανόντων τοὺς εὐκτηρίους οἴκους πλεῖσται πολλαχῇ τῆς ὑπηκόου ταραχαὶ συνέβησαν τῶν ἀπὸ τῆς Ἀρείου αἱρέσεως ἀνθισταμένων .
θεοδόσιος δὲ ὁ βασιλεὺς ὀλίγον τῆς προτέρας συνόδου διαλιπὼν χρόνον αὖθις τοὺς προεστῶτας τῶν ἀκμαζουσῶν τότε αἱρέσεων συνεκάλεσεν , ἢ πεισθησομένους ἢ πείσοντας περὶ ὧν διεφέροντο .
ὑπέλαβε γὰρ πάντας ὁμοδόξους ποιήσειν , εἰ κοινὴν αὐτοῖς διάλεξιν προθείη περὶ τῶν ἀμφιβόλων τοῦ δόγματος .
ἐπεὶ δὲ συνῆλθον  ἔτος δὲ τοῦτο ἦν , ἐν ᾧ Μεροβαύδης τὸ δεύτερον καὶ Σατουρνῖνος ὑπάτευον , ἡνίκα δὴ συμβασιλεύειν αὐτῷ τὸν υἱὸν Ἀρκάδιον ἀνηγόρευσε  , μετακαλεσάμενος Νεκτάριον ἐκοινώσατο περὶ τῆς ἐσομένης συνόδου καὶ τὸ ποιοῦν τὰς αἱρέσεις ζήτημα εἰς διάλεξιν ἄγειν ἐκέλευσεν , ὅπως μία τῶν πιστευόντων εἰς Χριστὸν ἐκκλησία γένοιτο καὶ δόγμα , καθ ὃ δεῖ θρησκεύειν , σύμφωνον .
καθ  ἑαυτὸν δὲ Νεκτάριος ἐν φροντίσι γενόμενος ὡς ὁμόφρονι περὶ τὴν πίστιν δήλην ἐποίησε τὴν βασιλέως γνώμην Ἀγελίῳ τῷ προϊσταμένῳ τῆς Ναυατιανῶν ἐκκλησίας 0 .
ὁ δὲ τὴν ἀρετὴν τοῦ βίου διὰ τῶν ἔργων φέρων , κομψότητος δὲ καὶ τερθρείας λόγων ἀτριβής , προεβάλετο ἀντ αὐτοῦ τὸ πρακτέον ἰδεῖν διαλεχθῆναί τε , εἰ δεήσειεν , ἄνδρα τῶν ὑπ  αὐτὸν ἀναγνωστῶν τότε , Σισίννιον ὄνομα , ὃς ὕστερον ἐπετράπη τὴν αὐτὴν ἐπισκοπήν , ἱκανὸν νοῆσαί τε καὶ φράσαι καὶ τὰς ἐξηγήσεις τῶν ἱερῶν βίβλων ἀκριβῶς ἐπιστάμενον καὶ πολυμαθῆ τῶν ἱστορημένων ὑπὸ τῶν παρ Ἕλλησι καὶ τῇ ἐκκλησίᾳ φιλοσοφησάντων .
ὃς δὴ καὶ τότε δόξας ἄριστα λέγειν συνεβούλευεν ἀποφυγεῖν τὰς πρὸς τοὺς ἑτεροδόξους διαλέξεις ὡς ἔριδος καὶ μάχης αἰτίς , πυνθάνεσθαι δὲ αὐτῶν , εἰ προσίενται τοὺς πρὸ τῆς διαιρέσεως τῆς ἐκκλησίας καθηγητὰς καὶ διδασκάλους τῶν ἱερῶν λόγων γενομένους 0 ·
εἰ μὲν γὰρ τούτων  , ἔφη , τὰς μαρτυρίας ἀποβάλωσιν , ὑπὸ τῶν οἰκείων ἐξελαθήσονται ·
εἰ δὲ ἱκανοὺς εἰς ἀπόδειξιν τῶν ἀμφιβόλων ἡγήσονται , προΐσχεσθαι δεῖ τὰς αὐτῶν βίβλους .
εὖ γὰρ ᾔδει , ὡς οἱ παλαιοὶ συναΐδιον τῷ πατρὶ τὸν υἱὸν εὑρόντες οὐκ ἐτόλμησαν εἰπεῖν ἔκ τινος ἀρχῆς τὴν γένεσιν αὐτὸν ἔχειν .
ἐπεὶ δὲ τάδε καλῶς ἔχειν καὶ Νεκταρίῳ συνεδόκει , μαθὼν δὲ καὶ βασιλεὺς ἐπῄνεσε τὴν βουλήν , ἀπεπειρᾶτο τῶν ἀπὸ τῶν ἄλλων αἱρέσεων , ὅπως ἔχουσι γνώμης περὶ τὰς τῶν παλαιοτέρων ἐξηγήσεις .
τῶν δὲ μάλα θαυμασάντων ἀναφανδὸν ἐδήλωσεν , εἰ ἐπὶ τοῖς εἰρημένοις αὐτοῖς καταπαύουσι τὰς ζητήσεις καὶ ἀξιοχρέους ἡγοῦνται μάρτυρας τοῦ δόγματος .
διχονοίας δὲ καὶ περὶ τοῦτο συμβάσης τοῖς προεστῶσι τῶν αἱρέσεων  οὐ τ αὐτὰ γὰρ ἕκαστοι περὶ τὰς τῶν ἀρχαιοτέρων ἐφρόνουν βίβλους  ἔγνω ὁ βασιλεύς , ὡς διαλέξεσι μόναις οἰκείων λόγων πεποιθότες παραιτοῦνται τὴν πρότασιν , καὶ τῆς γνώμης αὐτοὺς μεμψάμενος ἐκέλευσεν ἑκάστην αἵρεσιν γραφὴν αὐτῷ διδόναι τοῦ οἰκείου δόγματος .
ἐπεὶ δὲ ἡ ἡμέρα παρῆν , καθ ἣν ὥριστο τοῦτο ποιεῖν , συνῆλθον εἰς τὰ βασίλεια ὑπὲρ μὲν τῶν ὁμοούσιον τριάδα δοξαζόντων Νεκτάριος καὶ Ἀγέλιος , ὑπὲρ δὲ τῆς Ἀρείου αἱρέσεως Δημόφιλος ὁ ταύτης προεστώς , τῆς δὲ Εὐνομίου αὐτὸς Εὐνόμιος , Ἐλεύσιος δὲ ὁ Κυζίκου ἐπίσκοπος ὑπὲρ τῶν καλουμένων Μακεδονιανῶν 0 .
δεξάμενος δὲ τὴν ἑκάστου γραφὴν μόνην τὴν ὁμοούσιον τριάδα εἰσηγουμένην ἐπῄνεσε , τὰς δὲ ἄλλας ὡς ἐναντίας διέρρηξε .
καὶ Ναυατιανοῖς μὲν οὐδὲν ἐντεῦθεν παρὰ γνώμην ἀπέβη ·
ὁμοίως γὰρ τῇ καθόλου ἐκκλησίᾳ τὰ περὶ θεοῦ δοξάζουσιν .
οἱ δὲ ἄλλοι πρὸς τοὺς αὐτῶν ἱερέας ἐχαλέπαινον ὡς ἀμαθῶς σφίσιν ἐναντίους ἐπὶ τοῦ κρατοῦντος γενομένους , πολλοὶ δὲ καὶ καταγνόντες πρὸς τὴν ἐπαινεθεῖσαν πίστιν μετέθεντο .
ὁ δὲ βασιλεὺς νομοθετῶν ἐκέλευσε τοὺς ἑτεροδόξους μή τε ἐκκλησιάζειν μή τε περὶ πίστεως διδάσκειν μή τε ἐπισκόπους ἢ ἄλλους χειροτονεῖν , καὶ τοὺς μὲν πόλεων καὶ ἀγρῶν ἐλαύνεσθαι , τοὺς δὲ ἀτίμους εἶναι καὶ πολιτείας ὁμοίας μὴ μετέχειν τοῖς ἄλλοις .
καὶ χαλεπὰς τοῖς νόμοις ἐνέγραφε τιμωρίας .
ἀλλ οὐκ ἐπεξῄει ·
οὐ γὰρ τιμωρεῖσθαι , ἀλλ εἰς δέος καθιστᾶν τοὺς ὑπηκόους ἐσπούδαζεν , ὅπως ὁμόφρονες αὐτῷ γένοιντο περὶ τὸ θεῖον ·
ἐπεὶ καὶ τοὺς ἑκοντὶ μετατιθεμένους ἐπῄνει .
ὑπὸ δὲ τοῦτον τὸν χρόνον ἠσχολημένῳ Γρατιανῷ εἰς τὸν πρὸς Ἀλαμανοὺς πόλεμον ἐπανέστη Μάξιμος ἐκ τῆς Βρεττανίας καὶ ὑφ ἑαυτὸν τὴν Ῥωμαίων ἀρχὴν ποιεῖν ἐσπούδαζεν .
ἐν Ἰταλίᾳ δὲ τότε διέτριβεν Οὐαλεντινιανὸς ἔτι νέος ὤν ·
ἐπετέτραπτο δὲ τῶν τῇδε πραγμάτων τὴν διοίκησιν ὕπαρχος ὢν Πρόβος , ὑπατικὸς ἀνήρ ·
ἡνίκα δὴ Ἰουστίνα ἡ τοῦ βασιλέως μήτηρ τὰ Ἀρείου φρονοῦσα πράγματα παρεῖχεν Ἀμβροσίῳ τῷ ἐπισκόπῳ Μεδιολάνου καὶ τὰς ἐκκλησίας ἐτάραττεν , ἐπιχειροῦσα νεωτερίζειν κατὰ τῶν ἐν Νικαίᾳ δοξάντων καὶ περὶ πολλοῦ ποιουμένη κρατεῖν τὴν πίστιν τῶν ἐν Ἀριμήνῳ συνεληλυθότων .
ἐπεὶ δὲ τ οὐναντίον ἐσπούδαζεν Ἀμβρόσιος , χαλεπήνασα διαβάλλει αὐτὸν πρὸς τὸν υἱὸν ὡς ὑβρισμένη 0 .
ὑπολαβὼν δὲ Οὐαλεντινιανὸς ἀληθεῖς εἶναι τὰς διαβολάς , ἅτε δὴ μητρὶ τιμωρῶν πλῆθος στρατιωτῶν ἐπιπέμπει τῇ ἐκκλησίᾳ .
οἱ δὲ τῷ ναῷ προσβαλόντες βίᾳ τῶν θυρῶν ἐντὸς ἐγένοντο καὶ τὸν Ἀμβρόσιον εἷλκον αὐθωρὸν εἰς ὑπερορίαν ἄξοντες .
περιχυθέντες δὲ αὐτῷ τὸ πλῆθος τῆς ἐκκλησίας ἀντέσχον τοῖς στρατιώταις καὶ πρότερον ἔγνωσαν ἀποθανεῖν ἢ τὸν ἱερέα ὑπεριδεῖν .
ἐκ τούτου δὲ εἰς μείζονα ὀργὴν Ἰουστίνα ἐξήφθη καὶ νόμῳ κρατῦναι τὴν ἐγχείρησιν ἐβουλεύετο .
μετακαλεσαμένη τοίνυν Βενίβολον τὸν ἐπὶ τοῖς γραμματεῦσι τῶν θεσμῶν τότε τεταγμένον ἐκέλευσε τὴν ταχίστην τιθέναι νόμον ἐπὶ βεβαιώσει τῆς ἀναγνωσθείσης ἐν Ἀριμήνῳ πίστεως .
ὑποπαραιτούμενον δὲ τὴν πρᾶξιν  ἦν γὰρ τῆς καθόλου ἐκκλησίας  προὐτρέπετο μείζονος τιμῆς ἐπαγγελίαις δελεάζουσα , ἀλλ οὐκ ἔπεισεν ·
περιελὼν δὲ τὴν ζώνην Βενίβολος πρὸ τῶν ποδῶν τῆς βασιλίδος ἔρριψεν , μή τε τῆς οὔσης τιμῆς μή τε μείζονος μεταποιεῖσθαι φήσας ἐπὶ μισθῷ ἀσεβείας .
ἐπεὶ οὖν ἐνέστη μήποτε τοῦτο διαπράξασθαι , ἕτεροι διηκονήσαντο πρὸς τὴν θέσιν τοῦ τοιούτου νόμου .
παρεκελεύετο δὲ ἀδεῶς συνιέναι τοὺς ὁμοίως δοξάζοντας τοῖς ἐν Ἀριμήνῳ καὶ μετὰ ταῦτα ἐν Κωνσταντινουπόλει συνεληλυθόσι , τοὺς δὲ ἐμποδὼν γενομένους ἢ ἐναντία τῷ νόμῳ βασιλέως δεομένους θανάτῳ ζημιοῦσθαι .
ταῦτα σπουδαζούσης τῆς τοῦ βασιλέως μητρὸς καὶ τὸν νόμον εἰς ἔργον ἄγειν κατεπειγούσης , ἀγγέλλεται δόλῳ Ἀνδραγαθίου , ὃς στρατηγὸς ἦν Μαξίμου , Γρατιανὸν ἀνῃρῆσθαι .
ἐφ ἁρμαμάξης γὰρ βασιλικῆς ὀχούμενος ἀπεκρύβη , καὶ ὡς τοῦ βασιλέως εἴη γαμετὴ τοῖς ἡγουμένοις ἀγγέλλειν ἐκέλευεν .
ἀπερισκέπτως δὲ Γρατιανὸς διαβὰς τὸν τῇδε ποταμόν , ὡς ἔναγχος γήμας καὶ νέος ὢν καὶ ἐρωτικῶς περὶ τὴν γυναῖκα διατεθείς , ὑπὸ προθυμίας τοῦ θεάσασθαι αὐτὴν μηδὲν προϊδόμενος εἰς τὰς Ἀνδραγαθίου ἐνέπεσε χεῖρας .
καὶ συλληφθεὶς οὐκ εἰς μακρὰν ἀνῃρέθη , ἔτη μὲν ἀμφὶ τὰ εἰκοσιτέσσαρα γεγονώς , δέκα δὲ καὶ πέντε βασιλεύσας .
ὡς ἐπιγενομένης δὲ τοσαύτης συμφορᾶς ἐπαύσατο Ἰουστίνα τῆς κατὰ Ἀμβροσίου ὀργῆς .
ἐν τούτῳ δὲ Μάξιμος πλείστην ἀγείρας στρατιὰν Βρεττανῶν ἀνδρῶν καὶ τῶν ὁμόρων Γαλατῶν καὶ Κελτῶν καὶ τῶν τῇδε ἐθνῶν ἐπὶ τὴν Ἰταλίαν ᾔει , πρόφασιν μὲν ὡς οὐκ ἀνεξόμενος νεώτερόν τι γενέσθαι περὶ τὴν πάτριον πίστιν καὶ τὴν ἐκκλησιαστικὴν τάξιν , τὸ δὲ ἀληθὲς τυράννου δόξης ἑαυτὸν καθαίρων , πρὸς δὲ τὴν βασιλείαν βλέπων καὶ πραγματευόμενος , εἴ πῃ ἄρα δύναιτο δόξαι νόμῳ , οὐ βίᾳ , τὴν ἀρχὴν Ῥωμαίων ἑαυτῷ περιποιεῖν .
Οὐαλεντινιανὸς δὲ ὑπὸ τοῦ καιροῦ βιασθεὶς ἐδέξατο τὰ σύμβολα τῆς αὐτοῦ βασιλείας .
δείσας δέ , μή τι πάθοι , φεύγων ἐξ Ἰταλίας εἰς Θεσσαλονίκην ἧκεν , σὺν αὐτῷ δὲ καὶ ἡ μήτηρ καὶ Πρόβος ὁ ὕπαρχος 0 .
ἐν τούτῳ δὲ παρασκευαζομένῳ Θεοδοσίῳ εἰς τὸν πρὸς Μάξιμον πόλεμον γίνεται παῖς Ὀνώριος .
ὡς δὲ αὐτῷ τὰ περὶ τὴν στρατιὰν ηὐτρέπιστο , καταλιπὼν ἐν Κωνσταντινουπόλει βασιλεύοντα Ἀρκάδιον τὸν υἱὸν καταλαμβάνει ἐν Θεσσαλονίκῃ Οὐαλεντινιανόν .
καὶ τοὺς μὲν ἀποσταλέντας παρὰ Μαξίμου πρέσβεις οὔ τε ἀπέπεμπεν εἰς τὸ προφανὲς οὔ τε προσίετο , ἀναλαβὼν δὲ τοὺς στρατιώτας ἐπὶ τὴν Ἰταλίαν ἐχώρει .
περὶ δὲ τοῦτον τὸν χρόνον μέλλων τελευτᾶν Ἀγέλιος ὁ ἐν Κωνσταντινουπόλει τῶν Ναυατιανῶν ἐπίσκοπος ἐψηφίσατο ἀντ αὐτοῦ Σισίννιον πρεσβύτερον τῶν ὑπ αὐτόν .
μεμφομένου δὲ τοῦ πλήθους , ὅτι μὴ Μαρκιανὸν ἐπὶ εὐλαβείᾳ ἐπίσημον , ῥᾷον ἔχειν δόξας ἐχειροτόνησε Μαρκιανόν , καὶ τῷ λαῷ ἐν τῇ ἐκκλησίᾳ προσεφώνησε μετ  ἐμέ , φησίν , Μαρκιανὸν ἔχετε , μετὰ δὲ τοῦτον Σισίννιον 0 .
καὶ ὁ μὲν τάδε εἰπὼν οὐκ εἰς μακρὰν ἐτελεύτησεν , ἐπὶ τεσσαράκοντα ἔτεσι εὐδοκίμως τῆς οἰκείας αἱρέσεως προστάς ·
εἰσὶ δὲ οἳ καὶ ὁμολογητὴν ἰσχυρίζονται τοῦτον τὸν ἄνδρα ἐν Ἑλληνικοῖς καιροῖς γενέσθαι .
Οὐ πολλῷ δὲ ὕστερον Τιμοθέου καὶ Κυρίλλου τὸν βίον μεταλλαξάντων διαδέχεται τὸν Ἀλεξανδρέων θρόνον Θεόφιλος , τὸν δὲ Ἱεροσολύμων Ἰωάννης 0 .
ἐπὶ δὲ τῆς Κωνσταντινουπόλεως καὶ Δημόφιλος ὁ τῆς Ἀρείου αἱρέσεως ἡγούμενος ἐτελεύτησε , Μαρῖνος δέ τις ἐκ Θρᾴκης μετακληθεὶς ἐπιτρέπεται τὴν αὐτοῦ διαδοχήν ·
ὡς ἐπιτηδειότερος δὲ Δωρόθεος ἐκ τῆς παρὰ Σύροις Ἀντιοχείας ἐλθὼν προΐστατο τῆς αἱρέσεως 0 .
ἐν τούτῳ δὲ Θεοδοσίου εἰς Ἰταλίαν ἀφικομένου φῆμαι περὶ τοῦ πολέμου πρὸς τὸ ἑκάστῳ δοκοῦν ἐκράτουν , παρὰ δὲ Ἀρειανοῖς , ὡς πολλῶν ἐν τῇ μάχῃ πεσόντων ὑπὸ τὸν τύραννον ὁ βασιλεὺς ἐγένετο 0 .
καὶ ὡς ἐπὶ γενομένοις ἤδη οἷς ἐλογοποίουν ἀνεθάρρησαν , καὶ καταδραμόντες Νεκταρίου τοῦ ἐπισκόπου τὴν οἰκίαν ἐνέπρησαν , χαλεπαίνοντες ὅτι τῶν ἐκκλησιῶν ἐκράτει .
τῷ δὲ βασιλεῖ τὰ περὶ τὸν πόλεμον κατὰ γνώμην ἀπέβη .
οἱ γὰρ ὑπὸ Μαξίμῳ στρατιῶται ἢ φόβῳ τῆς ἐπ αὐτοὺς παρασκευῆς ἢ προδοσίᾳ συλλαβόμενοι τὸν τύραννον δέσμιον αὐτῷ προσήγαγον .
ἀνδραγάθιος δὲ ὁ Γρατιανὸν ἀνελών , ὡς τάδε ἔγνω , σὺν αὐτοῖς ὅπλοις εἰς ποταμὸν παραρρέοντα ἥλατο καὶ διεφθάρη .
τοῦ δὲ πολέμου τοῦτον διαλυθέντος τὸν τρόπον , ἐπεὶ τὰ εἰκότα Γρατιανῷ τιμωρήσας ἧκεν εἰς Ῥώμην , καὶ ἐπινίκιον πομπὴν ἅμα Οὐαλεντινιανῷ ἐπετέλεσε καὶ τὰ περὶ τῆς ἐν Ἰταλίᾳ ἐκκλησίας εὖ διέθηκε .
συνέβη γὰρ καὶ Ἰουστίναν ἀποθανεῖν .
ἐν δὲ τῷ τότε Παυλίνου ἐν Ἀντιοχείᾳ τελευτήσαντος διέμειναν οἱ ὑπ  αὐτῷ ἐκκλησιάζοντες ὡς παραβάντα τοὺς ἐπὶ Μελετίου δοθέντας ὅρκους ἀποστρεφόμενοι Φλαβιανόν , καίπερ οὐδὲν περὶ τὸ δόγμα διαφερόμενοι ·
καθίσταται δὲ αὐτῶν Εὐάγριος ἐπίσκοπος .
τοῦ δὲ βραχύν τινα χρόνον ἐπιβιώσαντος οὐκέτι ταύτην τὴν διαδοχὴν ἕτερος ἐπλήρωσε , Φλαβιανοῦ ἀντιπράττοντος ·
ἰδίᾳ δὲ ἐκκλησίαζον ὅσοι τὴν πρὸς αὐτὸν παρῃτοῦντο κοινωνίαν .
ὑπὸ δὲ τοῦτον τὸν χρόνον ὁ Ἀλεξανδρέων ἐπίσκοπος τὸ παρ αὐτοῖς Διονύσου ἱερὸν εἰς ἐκκλησίαν μετεσκεύαζεν ·
δῶρον γὰρ εἰλήφει τοῦτο παρὰ τοῦ βασιλέως αἰτήσας .
καθαιρουμένων δὲ τῶν ἐνθάδε ξοάνων καὶ τῶν ἀδύτων ἀνακαλυπτομένων , ἐπίτηδες ἐνυβρίσαι σπουδάζων τοῖς Ἑλληνικοῖς μυστηρίοις ἐξεπόμπευέ τε ταῦτα , καὶ φαλλοὺς καὶ εἴ τι ἕτερον ἐν τοῖς ἀδύτοις κεκρυμμένον καταγέλαστον ἦν ἢ ἐφαίνετο , δημοσίᾳ ἦγεν εἰς ἐπίδειξιν .
πρὸς δὲ τὸ ἄηθες καὶ τὸ ἀδόκητον τοῦ συμβάντος καταπλαγέντες οἱ Ἕλληνες ἠρεμεῖν οὐκ ἠνείχοντο , παρακελευσάμενοι δὲ ἐν ἑαυτοῖς κατέδραμον τοὺς Χριστιανούς .
καὶ τοὺς μὲν κτείναντες , τοὺς δὲ τραυματίας ποιήσαντες καταλαμβάνουσι τὸ Σεραπεῖον ·
ναὸς δὲ ἦν οὗτος κάλλει καὶ μεγέθει ἐμφανέστατος , ἐπὶ γεωλόφου κείμενος .
ἐντεῦθεν ὡς ἀπ ἄκρας τινὸς ἐξαπιναίως ἐλθόντες συνελάβοντο πολλοὺς Χριστιανῶν καὶ βασανίζοντες ἠνάγκαζον θύειν .
παραιτουμένους δὲ τοὺς μὲν ἀνεσκολόπισαν , τῶν δὲ τὰ σκέλη κατέαξαν , ἄλλους δὲ ἄλλως ἀνῄρουν .
ἐπὶ πολλῷ δὲ χρόνῳ τῆς στάσεως κρατούσης παραγενόμενοι πρὸς αὐτοὺς οἱ ἄρχοντες νόμων ὑπεμίμνησκον καὶ παύεσθαι πολέμου παρεκελεύοντο καὶ τὸ Σεραπεῖον καταλιμπάνειν .
ἦρχε δὲ τότε τῶν ἐν Αἰγύπτῳ στρατιωτικῶν ταγμάτων Ῥωμανός , Εὐάγριος δὲ ὕπαρχος τῆς Ἀλεξανδρείας ἡγεῖτο .
ὡς δὲ οὐδὲν ἤνυον , ἐμήνυσαν βασιλεῖ τὰ γενόμενα .
προθυμοτέρους δὲ τοὺς ἐν τῷ Σεραπείῳ παρεσκεύαζεν εἶναι τὸ συνειδέναι σφίσιν ἃ τετολμήκασιν , ἔπειτα δὲ καὶ Ὀλύμπιός τις ἐν φιλοσόφου σχήματι συνὼν αὐτοῖς καὶ πείθων χρῆναι μὴ ἀμελεῖν τῶν πατρίων , ἀλλ εἰ δέοι ὑπὲρ αὐτῶν θνῄσκειν 0 ·
καθαιρουμένων δὲ τῶν ξοάνων ἀθυμοῦντας ὁρῶν συνεβούλευε μὴ ἐξίστασθαι τῆς θρησκείας , ὕλην φθαρτὴν καὶ ἰνδάλματα λέγων εἶναι τὰ ἀγάλματα καὶ διὰ τοῦτο ἀφανισμὸν ὑπομένειν , δυνάμεις δέ τινας ἐνοικῆσαι αὐτοῖς καὶ εἰς οὐρανοὺς ἀποπτῆναι .
καὶ ὁ μὲν τοιαῦτα εἰσηγούμενος καὶ πληθὺν Ἑλλήνων ἔχων περὶ αὐτὸν ἐν τῷ Σεραπείῳ διέτριβεν .
ὁ δὲ βασιλεὺς ἀγγελθέντων τῶν γενομένων τοὺς μὲν ἀναιρεθέντας Χριστιανοὺς ἐμακάριζεν ὡς μαρτυρίας γερῶν μετασχόντας καὶ ὑπὲρ τοῦ δόγματος προκινδυνεύσαντας , τοὺς δὲ ἀνελόντας συγγνώμης τυχεῖν προσέταξεν , ὡς ἂν ῥᾷστα εἰς Χριστιανισμὸν μεταβάλοιεν τὴν εὐεργεσίαν αἰδούμενοι , καθαιρεθῆναι δὲ τοὺς ἐν Ἀλεξανδρείᾳ ναοὺς ὡς αἰτίους στάσεως τῷ δήμῳ .
λέγεται δὲ τῶν περὶ τούτου γραφέντων παρὰ βασιλέως εἰς τὸ κοινὸν ἀναγνωσθέντων μέγα ἀναβοῆσαι τοὺς Χριστιανούς , καθότι εὐθὺς ἐκ προοιμίων ἐν αἰτίᾳ τοὺς Ἑλληνιστὰς ἐποιεῖτο .
ἐντεῦθεν δὲ εἰς δέος ἐμπεσόντας τοὺς τὸ Σεραπεῖον φυλάττοντας εἰς φυγὴν τραπῆναι , καταλαβόντας δὲ τὸν τόπον τοὺς Χριστιανοὺς ἐξ ἐκείνου κατασχεῖν .
ὁ δὲ Ὀλύμπιος , ὡς ἐπυθόμην , οὐ πολλῷ πρότερον ἀωρὶ τῆς νυκτός , μεθ ἣν ταῦτα ἐπιγενομένης ἡμέρας συνέβη , ἐπήκουσέ τινος ἐν τῷ Σεραπείῳ ἀλληλούια ψάλλοντος .
ἐπεὶ δὲ τῶν θυρῶν κεκλεισμένων καὶ ἡσυχίας οὔσης οὐδένα καθεώρα , φωνῆς δὲ μόνης ἤκουε τὸν αὐτὸν ψαλμὸν μελῳδούσης , ἔγνω τὸ σύμβολον .
καὶ λαθὼν πάντας ἔξεισι τοῦ Σεραπείου , καὶ πλοίου τυχὼν εἰς Ἰταλίαν ἀνήχθη .
φασὶ δὲ τοῦ ναοῦ τούτου τότε καθαιρουμένου τινὰς τῶν καλουμένων ἱερογλυφικῶν χαρακτήρων σταυροῦ σημείῳ ἐμφερεῖς ἐγκεχαραγμένους τοῖς λίθοις ἀναφανῆναι ·
παρ ἐπιστημόνων δὲ τὰ τοιαῦτα ἑρμηνευθεῖσαν σημᾶναι ταύτην τὴν γραφὴν ζωὴν ἐπερχομένην ·
τοῦτο δὲ πρόφασιν Χριστιανισμοῦ πολλοῖς γενέσθαι τῶν Ἑλληνιστῶν , καθότι καὶ γράμματα ἕτερα τοῦτο τὸ ἱερὸν τέλος ἕξειν ἐδήλου , ἡνίκα οὗτος ὁ χαρακτὴρ φανῇ 0 .
τὸ μὲν δὴ Σεραπεῖον ὧδε ἥλω καὶ μετ οὐ πολὺ εἰς ἐκκλησίαν μετεσκευάσθη Ἀρκαδίου τοῦ βασιλέως ἐπώνυμον .
Εἰσέτι δὲ κατὰ πόλεις τινὰς προθύμως ὑπερεμάχοντο τῶν ναῶν οἱ Ἑλληνισταί , παρὰ μὲν Ἀραβίοις Πετραῖοι καὶ Ἀρεοπολῖται , παρὰ δὲ Παλαιστίνοις Ῥαφεῶται καὶ Γαζαῖοι , παρὰ δὲ Φοίνιξιν οἱ τὴν Ἡλιούπολιν οἰκοῦντες , Σύρων δὲ μάλιστα οἱ τοῦ νομοῦ Ἀπαμείας τῆς πρὸς τῷ Ἀξίῳ ποταμῷ 0 1 2 ·
οὓς ἐπυθόμην ἐπὶ φυλακῇ τῶν παρ αὐτοῖς ναῶν συμμαχίαις χρήσασθαι πολλάκις Γαλιλαίων ἀνδρῶν καὶ τῶν περὶ τὸν Λίβανον κωμῶν , τὸ δὲ τελευταῖον ἐπὶ τοσοῦτον προελθεῖν τόλμης , ὡς καὶ Μάρκελλον τὸν τῇδε ἐπίσκοπον ἀνελεῖν .
λογισάμενος γάρ , ὡς οὐκ ἄλλως αὐτοὺς ῥᾴδιον μεταθεῖναι τῆς προτέρας θρησκείας , τοὺς ἀνὰ τὴν πόλιν καὶ τὰς κώμας ναοὺς κατεστρέψατο 0 .
πυθόμενος δὲ μέγιστον εἶναι ναὸν ἐν τῷ Αὐλῶνι  κλίμα δὲ τοῦτο τῆς Ἀπαμέων χώρας  στρατιώτας τινὰς καὶ μονομάχους παραλαβὼν ἐπὶ τοῦτο ᾔει 0 .
πλησίον δὲ γενόμενος ἔξω βελῶν περιέμενεν ·
ἦν γὰρ ποδαλγὸς καὶ οὔ τε μάχεσθαι οὔ τε διώκειν ἢ φεύγειν ἠδύνατο .
ἠσχολημένων δὲ τῶν στρατιωτῶν καὶ μονομάχων περὶ τὸ ἑλεῖν τὸν ναόν , μαθόντες αὐτόν τινες τῶν Ἑλληνιστῶν μεμονῶσθαι , καθ ὃ μέρος ἐλεύθερον ἦν μάχης τὸ χωρίον , ἐξῆλθον ·
ἐξαπίνης τε ἐπιστάντες συνελάβοντο αὐτὸν καὶ πυρᾷ ἐμβαλόντες ἀνεῖλον .
καὶ πρὸς τὸ παρὸν ἔλαθον .
ἐπεὶ δὲ τῷ χρόνῳ ἐφωράθησαν , οἱ μὲν Μαρκέλλου παῖδες τιμωρεῖν τῷ πατρὶ ἐσπούδαζον , ἡ δὲ ἀνὰ τὸ ἔθνος σύνοδος διεκώλυσε , μὴ δίκαιον νομίσασα τοιαύτης τελευτῆς τιμωρίαν λαμβάνειν , ἐφ ᾗ προσῆκε χάριν ὁμολογεῖν τὸν ὧδε θανόντα καὶ γένος αὐτοῦ καὶ φίλους , ὡς ὑπὲρ θεοῦ ἀποθανεῖν ἠξιωμένον .
καὶ τὰ μὲν οὕτως ἔσχεν .
ἐν τούτῳ δὲ τὸν ἐπὶ τῶν μετανοούντων τεταγμένον πρεσβύτερον οὐκέτι συνεχώρησεν εἶναι πρῶτος Νεκτάριος ὁ τὴν ἐκκλησίαν Κωνσταντινουπόλεως ἐπιτροπεύων ·
ἐπηκολούθησαν δὲ σχεδὸν οἱ πανταχῇ ἐπίσκοποι .
τοῦτο δὲ τί ποτέ ἐστιν ἢ πόθεν ἤρξατο ἢ κατὰ ποίαν αἰτίαν ἐπαύσατο , ἄλλοι μὲν ἴσως ἄλλως λέγουσιν ·
ἐγὼ δὲ ὡς οἶμαι ἀφηγήσομαι .
ἐπεὶ γὰρ τὸ μὴ παντελῶς ἁμαρτεῖν θειοτέρας ἢ κατὰ ἄνθρωπον ἐδεῖτο φύσεως , μεταμελομένοις δὲ καὶ πολλάκις ἁμαρτάνουσι συγγνώμην νέμειν ὁ θεὸς παρεκελεύσατο , ἐν δὲ τῷ παραιτεῖσθαι συνομολογεῖν τὴν ἁμαρτίαν χρεών , φορτικὸν ὡς εἰκὸς τοῖς ἐξ ἀρχῆς ἱερεῦσιν ἔδοξεν ὡς ἐν θεάτρῳ ὑπὸ μάρτυρι τῷ πλήθει τῆς ἐκκλησίας τὰς ἁμαρτίας ἐξαγγέλλειν 0 ·
πρεσβύτερον δὲ τῶν ἄριστα πολιτευομένων ἐχέμυθόν τε καὶ ἔμφρονα ἐπὶ τούτῳ τετάχασιν .
ᾧ δὴ προσιόντες οἱ ἡμαρτηκότες τὰ βεβιωμένα ὡμολόγουν ·
ὁ δὲ πρὸς τὴν ἑκάστου ἁμαρτίαν ὅ τι χρὴ ποιῆσαι ἢ ἐκτῖσαι ἐπιτίμιον ἐπιτιθεὶς ἀπέλυε παρὰ σφῶν αὐτῶν τὴν δίκην εἰσπραξομένους .
ἀλλὰ Ναυατιανοῖς μέν , οἷς οὐ λόγος μετανοίας , οὐδὲν τούτου ἐδέησεν 0 ·
ἐν δὲ ταῖς ἄλλαις αἱρέσεσι εἰσέτι νῦν τοῦτο κρατεῖ , ἐπιμελῶς δὲ καὶ ἐν ταῖς ἀνὰ τὴν δύσιν ἐκκλησίαις φυλάττεται καὶ μάλιστα ἐν τῇ Ῥωμαίων .
ἐνθάδε γὰρ ἔκδηλός ἐστιν ὁ τόπος τῶν ἐν μετανοίᾳ ὄντων ·
ἑστᾶσι δὲ κατηφεῖς καὶ οἱονεὶ πενθοῦντες , ἤδη δὲ πληρωθείσης τῆς τοῦ θεοῦ λειτουργίας , μὴ μετασχόντες ὧν θέμις μύσταις , σὺν οἰμωγῇ καὶ ὀδυρμῷ πρηνεῖς ἐπὶ γῆν ῥίπτουσι σφᾶς 0 .
ἀντιπρόσωπος δὲ δεδακρυμένος ὁ ἐπίσκοπος προσδραμὼν ὁμοίως ἐπὶ τοῦ ἐδάφους πίπτει ·
σὺν ὀλολυγῇ δὲ καὶ τὸ πᾶν τῆς ἐκκλησίας πλῆθος δακρύων ἐμπίμπλαται .
τὸ μετὰ τοῦτο δὲ πρῶτος ὁ ἐπίσκοπος ἐξανίσταται καὶ τοὺς κειμένους ἐξανίστησι , καὶ ᾗ προσῆκεν ὑπὲρ ἡμαρτηκότων μεταμελουμένων εὐξάμενος ἀποπέμπει .
ἑκοντὶ δὲ ταλαιπωρούμενος ἕκαστος ἢ νηστείαις ἢ ἀλουσίαις ἢ ἐδεσμάτων ἀποχῇ ἢ ἑτέροις οἷς προστέτακται περιμένει τὸν χρόνον , εἰς ὅσον αὐτῷ τέταχεν ὁ ἐπίσκοπος ·
τῇ δὲ προθεσμίᾳ , ὥσπερ τι ὄφλημα διαλύσας τῇ τιμωρίᾳ , τὴν ἁμαρτίαν ἀνίεται καὶ μετὰ τοῦ λαοῦ ἐκκλησιάζει 0 .
τάδε μὲν ἀρχῆθεν οἱ Ῥωμαίων ἱερεῖς ἄχρι καὶ εἰς ἡμᾶς φυλάττουσιν .
ἐν δὲ τῇ Κωνσταντινουπόλεως ἐκκλησίᾳ ὁ ἐπὶ τῶν μετανοούντων τεταγμένος πρεσβύτερος ἐπολιτεύετο , εἰσότε δὴ γυνή τις τῶν εὐπατριδῶν ἐπὶ ἁμαρτίαις αἷς προσήγγειλε προσταχθεῖσα παρὰ τούτου τοῦ πρεσβυτέρου νηστεύειν καὶ τὸν θεὸν ἱκετεύειν , τούτου χάριν ἐν τῇ ἐκκλησίᾳ διατρίβουσα , ἐκπεπορνεῦσθαι παρὰ ἀνδρὸς διακόνου κατεμήνυσεν .
ἐφ  ᾧ τὸ πλῆθος μαθὸν ἐχαλέπαινεν ὡς τῆς ἐκκλησίας ὑβρισμένης .
μεγίστη δὲ διαβολὴ τοὺς ἱερωμένους εἶχεν .
ἀπορῶν δὲ ὅ τι χρήσαιτο τῷ συμβεβηκότι Νεκτάριος ἀφείλετο τῆς διακονίας τὸν ἡταιρηκότα .
συμβουλευσάντων δέ τινων συγχωρεῖν ἕκαστον , ὡς ἂν ἑαυτῷ συνειδείη καὶ θαρρεῖν δύναιτο , κοινωνεῖν τῶν μυστηρίων , ἔπαυσε τὸν ἐπὶ τῆς μετανοίας πρεσβύτερον .
καὶ ἐξ ἐκείνου τοῦτο κρατοῦν διέμεινεν , ἤδη τῆς ἀρχαιότητος , οἶμαι , καὶ τῆς κατ αὐτὴν σεμνότητος καὶ ἀκριβείας εἰς ἀδιάφορον καὶ ἠμελημένον ἦθος κατὰ μικρὸν διολισθαίνειν ἀρξαμένης ·
ἐπεὶ πρότερον , ὡς ἡγοῦμαι , μείω τὰ ἁμαρτήματα ἦν , ὑπό τε αἰδοῦς τῶν ἐξαγγελλόντων τὰς σφῶν αὐτῶν πλημμελείας καὶ ὑπὸ ἀκριβείας τῶν ἐπὶ τούτῳ τεταγμένων κριτῶν .
ἐκ ταύτης δὲ τῆς αἰτίας συμβάλλω καὶ Θεοδόσιον τὸν βασιλέα προνοούμενον τῆς τῶν ἐκκλησιῶν εὐκλείας τε καὶ σεμνότητος νομοθετῆσαι τὰς γυναῖκας , εἰ μὴ παῖδας ἔχοιεν καὶ ὑπὲρ ἑξήκοντα ἔτη γένοιντο , διακονίαν θεοῦ μὴ ἐπιτρέπεσθαι κατὰ τὸ τοῦ ἀποστόλου πρόσταγμα , τὰς δὲ κειρομένας τὰς κεφαλὰς ἀπελαύνεσθαι τῶν ἐκκλησιῶν , τοὺς δὲ ταύτας προσιεμένους ἐπισκόπους ἀφαιρεῖσθαι τῆς ἐπισκοπῆς .
ἀλλὰ τάδε μέν , ᾗ ἂν ἑκάστῳ δοκῇ , ταύτῃ σκοπείτω .
ὁ δὲ βασιλεὺς ὑπερορίαν φυγὴν Εὐνομίου τότε κατεδίκασεν .
ἔτι γὰρ ἐν Κωνσταντινουπόλει ἐν προαστείοις διατρίβων ἢ ἐν οἰκίαις καθ ἑαυτὸν ἐκκλησίαζε καὶ τοὺς λόγους , οὓς συνέγραψεν , ἐπεδείκνυτο , καὶ πολλοὺς ἔπειθεν ὁμοίως φρονεῖν , ὡς ἐν ὀλίγῳ πολυάνθρωπον γενέσθαι λαὸν τῆς ἐπωνύμου αὐτῷ αἱρέσεως .
ἀλλ  ὁ μὲν οὐ πολλῷ ὕστερον τῆς φυγῆς τελευτήσας ἔτυχε τῆς ἐν πατρίδι ταφῆς ·
κώμη δὲ αὕτη Καππαδοκῶν  Δάκορα ἦν δ ὀνομαζομένη  νομοῦ τῆς πρὸς τῷ Ἀργαίῳ Καισαρείας 0 .
θεοφρόνιος δέ , ὃς ὑπ αὐτῷ διδασκάλῳ τοὺς ὁμοίους ἐπαιδεύθη λόγους , Καππαδόκης δὲ καὶ οὗτος , συνίστατο τοῖς αὐτοῦ δόγμασι 0 .
μετρίως δὲ διὰ τῶν Ἀριστοτέλους μαθημάτων ἐλθὼν ἐπιτηδείαν πρὸς εἴδησιν τῶν παρ αὐτοῖς συλλογισμῶν εἰσαγωγὴν κατέλιπεν , ἣν Περὶ γυμνασίας νοῦ ἐπέγραψεν .
εἰς ἀτόπους δὲ διαλέξεις ἐκπεσών , ὡς ἐπυθόμην , οὐκ ἠξίωσεν ἐπὶ τῶν αὐτῶν μένειν τῷ διδασκάλῳ λόγων .
πολυπραγμονῶν δὲ καὶ ἐκ τῶν κειμένων ἐν ταῖς ἱεραῖς γραφαῖς ὀνομάτων κατεσκεύαζεν , ὡς τὸ θεῖον προγινῶσκον τὸ μὴ ὄν , γινῶσκον δὲ τὸ ὂν καὶ τοῦ γεγονότος μεμνημένον , οὐκ ἀεὶ ὡσαύτως ἔχοι πρός τε τὸ μέλλον καὶ παρὸν καὶ παρῳχηκὸς μεταβάλλον τὴν γνῶσιν .
ἐκ τοιούτων δὲ δογμάτων οὐ δὲ τοῖς Εὐνομίου φορητὸς εἶναι δόξας , ἐκβληθεὶς τῆς αὐτῶν ἐκκλησίας τοὺς ἀπ αὐτοῦ καλουμένους Θεοφρονιανοὺς ἐποίησεν .
οὐκ εἰς μακρὰν δὲ καὶ Εὐτύχιός τις ἐν Κωνσταντινουπόλει τὰ Εὐνομίου φρονῶν ἐπώνυμον αὐτῷ κατέλιπεν αἵρεσιν .
ζητουμένου γὰρ εἰ τὴν ἐσχάτην ὥραν γινώσκει ὁ υἱός , καὶ εἰς ἀναίρεσιν τούτου τῶν εἰρημένων ἐν τοῖς εὐαγγελίοις , ὅτι μόνος ὁ πατὴρ οἶδεν , ἀντικεῖσθαι δοκούντων , ἰσχυρίζετο μη δὲ ταύτης τῆς γνώσεως ἄμοιρον εἶναι τὸν υἱόν , ὡς ἀνενδεῶς λαβόντα πάντα παρὰ τοῦ πατρός 0 .
μὴ προσιεμένων δὲ τὸν λόγον τῶν τότε προεστώτων τῆς αἱρέσεως , ἑαυτὸν χωρίσας τῆς κοινωνίας ἀφίκετο πρὸς Εὐνόμιον ἐν τῇ ὑπερορίᾳ ὄντα .
καταλαβόντων δὲ ἤδη διακόνων καὶ ἑτέρων , οἳ ἐκ τῆς Κωνσταντινουπόλεως ἀπεστάλησαν διαβαλεῖν τε αὐτὸν καὶ εἰ δεήσοι διαλεξόμενοι , μαθὼν Εὐνόμιος , ἐφ ᾧ παρεγένοντο , τοὺς Εὐτυχίου λόγους ἐπῄνεσε .
καὶ συνηύξατο αὐτῷ , καίπερ οὐ θεμιτὸν ἐν αὐτοῖς συνεύχεσθαι τοῖς ἀλλαχόσε δίχα γραμμάτων ἀφικνουμένοις , ἃ πρὸς σφᾶς αὐτοὺς ὁμοδόξους δηλοῖ διὰ σημείων ἐγγραφομένων ταῖς ἐπιστολαῖς , ἀγνώστων τοῖς ἄλλοις 0 .
οὐκ εἰς μακρὰν δὲ ταύτης τῆς ζητήσεως Εὐνομίου τελευτήσαντος οὐ προσίετο τὸν Εὐτύχιον ὁ προεστὼς ἐν Κωνσταντινουπόλει τῆς αἱρέσεως , ὑπὸ ζηλοτυπίας ἀπεχθανόμενος , ὅτι μη δὲ κληρικοῦ ὄντος ἐναντίος εἶναι σπουδάζων τοῖς αὐτοῦ λόγοις οὐχ οἷός τε ἦν διαλύειν τὸ πρόβλημα .
ἐντεῦθέν τε μετὰ τῶν ὁμοίως αὐτῷ φρονούντων εἰς ἰδίαν αἵρεσιν ἐχωρίσθη Εὐτύχιος .
τῆς μέντοι περὶ τὴν θείαν βάπτισιν διαφορᾶς αὐτόν τε καὶ Θεοφρόνιον ὁ πολὺς λόγος ἐπαιτιᾶται .
τάδε ἐξ ὧν ἐπυθόμην ἔγραψα πρὸς σύντομον εἴδησιν τῶν αἰτιῶν ἀφ  ὧν Εὐνομιανοὶ διῃρέθησαν .
ἐπεξελθεῖν δὲ πάντας τοὺς διὰ τοῦτο κινηθέντας λόγους μακρὸν ἂν εἴη κ ἀμοὶ δὲ οὐ ῥᾴδιον , ἐπεὶ μη δὲ ἐμπείρως ἔχω τῶν τοιούτων διαλέξεων 0 .
περὶ δὲ τοῦτον τὸν χρόνον καὶ τοῖς ἐν Κωνσταντινουπόλει Ἀρειανοῖς ἀνεφύη ζήτησις , εἰ πρὶν εἶναι τὸν υἱόν , ὡς ἐξ οὐκ ὄντων παρ αὐτοῖς ὁμολογούμενον , δύναιτο καλεῖσθαι πατὴρ ὁ θεός .
καὶ Δωρόθεος μέν , ὃς ἀντὶ Μαρίνου μετακληθεὶς ἐκ τῆς Ἀντιοχείας προΐστατο ταύτης τῆς αἱρέσεως , ὡς πρός τι τοῦ ὀνόματος ὄντος , πρὶν τὸν υἱὸν ὑποστῆναι μὴ καλεῖσθαι πατέρα τὸν θεὸν ἀπεφήνατο .
μαρῖνος δὲ τ οὐναντίον ἰσχυρίζετο καὶ μὴ ὑφεστῶτος τοῦ υἱοῦ τὸν πατέρα ἀεὶ εἶναι πατέρα ἐδόξαζεν , ἢ οὕτως ἔχων γνώμης ἢ καθὸ Δωροθέῳ διάφορος ἦν προκριθέντι προεστάναι τῆς αὐτῶν ἐκκλησίας 0 .
ἐκ ταύτης δὲ τῆς αἰτίας εἰς ἑκάτερον διεκρίθη τὸ πλῆθος .
δωροθέου δὲ σὺν τοῖς αὐτῷ πειθομένοις ἐφ ὧν κατεῖχεν εὐκτηρίων οἴκων μείναντος , ἑτέρους οἰκοδομήσαντες οἱ ἀμφὶ Μαρῖνον ἰδίᾳ ἐκκλησίαζον .
ἐπωνομάζοντο δὲ Ψαθυριανοὶ ἤτοι τῶν Γότθων , τὸ μὲν ὅτι Θεόκτιστός τις ψαθυροπώλης  ποπάνου δὲ τοῦτο εἶδος  προθύμως ταύτῃ τῇ δόξῃ συνίστατο , Γότθων δέ , καθότι καὶ Σελινᾶς ὁ τούτων ἐπίσκοπος ὁμοίως ἐδόξαζεν , ἐπακολουθήσαντες δὲ τούτῳ σχεδὸν πάντες οἱ βάρβαροι σὺν αὐτοῖς ἐκκλησίαζον 0 .
πειθήνιοι γὰρ ἐς τὰ μάλιστα τῷ Σελινᾷ ἐτύγχανον , ὑπογραφεῖ τε γενομένῳ καὶ διαδόχῳ Οὐλφίλα τοῦ παρ αὐτοῖς ἐπισκοπήσαντος καὶ ἐπὶ ἐκκλησίας ἱκανῷ διδάσκειν , οὐ μόνον κατὰ τὴν πάτριον αὐτῶν φωνήν , ἀλλὰ γὰρ καὶ τὴν Ἑλλήνων .
οὐ πολλῷ δὲ ὕστερον διαφορᾶς περὶ προεδρίας γενομένης Μαρίνῳ πρὸς Ἀγάπιον , ὃν ἐπίσκοπον τῶν ἐν Ἐφέσῳ ὁμοδόξων ἐχειροτόνησεν , διακριθέντες ἀλλήλων μονονουχὶ πρὸς σφᾶς ἐπολέμουν , ἐπαμυνόντων Ἀγαπίῳ τῶν Γότθων .
ἐκ ταύτης δὲ τῆς αἰτίας λέγεται πολλοὺς τῶν ἐνθάδε κληρικῶν μεμφομένους τὴν τῶν ἡγουμένων φιλοτιμίαν τῇ καθόλου ἐκκλησίᾳ κοινωνῆσαι .
ὧδε μὲν Ἀρειανοὶ τὴν ἀρχὴν ἐχωρίσθησαν , καὶ εἰσέτι νῦν ἐν αἷς εἰσι πόλεσι ἰδίᾳ ἐκκλησιάζουσιν ·
τοὺς δὲ ἐν Κωνσταντινουπόλει ἐπὶ τριάκοντα καὶ πέντε ἔτεσι διενεχθέντας πρὸς σφᾶς εἰς ὁμόνοιαν ὕστερον συνῆψεν ὁμόδοξος αὐτοῖς ὢν Πλίνθας , ἀνὴρ ὑπατικός , ἵππου τε καὶ πεζῆς στρατιᾶς ἡγεμών , δυνατώτατος τότε τῶν ἐν τοῖς βασιλείοις γεγονώς .